讀書
作者：黎廷瑞
朝代：宋

paragraphs: 卧疴雲林下，寂寂誰與居。
高風下木葉，泠泠晚窗虛。
忽思往代事，聊披案上書。
始得暫欣然，稍久歎以吁。
衝冠或憤激，反袂還欷歔。
拊卷忽自歎，毋乃狂且迂。
此何豫爾事，况復千載餘。
來今正綿綿，爾心復何如。
有懷不自展，乃挾冰炭俱。
因此得沖靜，萬念悉掃除。
巖花吹幽香，清酒堪滿壺。
且復舉一觴，冥然聊自娛。